Dôvodová správa
k privatizácii príspevkovej organizácie 
VÚZ-Výskumný ústav zváračský so sídlom v Bratislave 

Dôvodom predloženia tohto materiálu na rokovanie vlády Slovenskej republiky je návrh na vydanie rozhodnutia o privatizácii príspevkovej organizácie VÚZ-Výskumný ústav zváračský so sídlom v Bratislave priamym predajom pre nadobúdateľa Priemyselný inštitút SR, Drieňová 24, 826 03 Bratislava.

l. Vymedzenie privatizovaného majetku
Rozhodnutím ministra priemyslu č. j. I/6- 317.143/48 zo dňa 18.12.1948 v znení rozhodnutia ministra hutníctva a strojárenstva ČSSR č. 51/1971 zo dňa 18.12.1971 bola zriadená príspevková organizácia VÚZ - Výskumný ústav zváračský so sídlom Račianska 71, 832 59 Bratislava 3, IČO 002437.

Základný privatizačný projekt bol na MSPNM SR predložený dňa 28.02.2001. Podľa       § 10 ods. 7 zákona č. 92/1991 Zb. o podmienkach prevodu majetku štátu na iné osoby v znení neskorších predpisov informácia o predložení základného privatizačného projektu bola zverejnená v dennej tlači distribuovanej celoštátne dňa 10.04.2001

Príspevková organizácia VÚZ - Výskumný ústav zváračský so sídlom v Bratislave bola zaradená do privatizácie na základe uznesenia vlády SR č. 851 zo dňa 25. októbra 2000 k návrhu koncepcie privatizácie majetku štátu na ďalšie obdobie a vyhodnotenie zoznamu pasportizácie majetku štátu.
Do privatizácie podľa predloženého privatizačného projektu vstupuje celý subjekt.
Privatizovaný majetok príspevkovej organizácie je situovaný v katastrálnych územiach– Bratislava - Nové Mesto (hlavný komplex ústavu-budovy-administratívno-technický trakt, poloprevádzkové a montážne haly, dielne, internát, garáže a súvisiace technické budovy vrátane pozemkov), Banky pri Vyhniach (pozemky), Brusno (ubytovňa vrátane pozemku) a Modra (rekreačný objekt bez pozemku)
Privatizovaný majetok príspevkovej organizácie je situovaný v katastrálnom území Žilina (hlavný komplex ústavu vrátane pozemkov-zastavaná plocha), v katastrálnom území Stará Lesná (rekreačný objekt vrátane pozemku-zastavaná plocha) a v katastrálnom území Zuberec (rekreačný objekt bez pozemku).
Základným predmetom činnosti príspevkovej organizácie je základný a aplikovaný výskum, vývoj, výroba, opravárenstvo vyhradených konštrukcií, vzdelávanie a certifikácia v oblasti zvárania a príbuzných technológií.

Ekonomická charakteristika príspevkovej organizácie k 31. 12. 2001
Počet pracovníkov (prep.stav)	327
z toho: THP	53
Výkony a mimoriadne výnosy (tis. Sk)	250 084
Náklady (tis. Sk)	250 003
Hospodársky výsledok (tis. Sk)	81
Miera odpísania HIM (%)	61,90

Údaje o rozsahu a štruktúre majetku príspevkovej organizácie podľa účtovníctva k 31.12.2001 v tis. Sk:

	Aktíva spolu		419 425
	v tom: stále aktíva	186 660
		z toho	- pozemky	25 406
			- budovy, haly a stavby	123 447
		obežné aktíva	107 438
		ostatné aktíva - prechodné účty aktív	1 690

		ostatné aktíva nezachytené v súvahe	123 637
		z toho	
			precenenie pozemkov	116 954
			precenenie DHIM a OHIM	6 683
	Záväzky privatizované spolu	41 610
	v tom: cudzie zdroje	34 551
		z toho	- rezervy	0
			- záväzky	34 551
			- bankové úvery a výpomoci	0
		ostatné pasíva – prechodné účty pasív	7 059

	Majetok, ktorý prechádza na FNM SR	377 815

Hodnota pozemkov je 142 359 tis. Sk a je ocenená v zmysle vyhlášky MF SR č. 465/91 Zb. v znení neskorších predpisov. Rozloha v kat. území Bratislava-Nové Mesto je 86 044 m^2 zastavanej plochy a 2 257 m^2 ostatnej plochy, v kat. území Banky pri Vyhniach 979 m^2 zastavanej plochy a v kat. území Brusno 485 m^2 zastavanej plochy.

2. Návrhy privatizačných projektov a podnetov

Do privatizácie podľa základného privatizačného projektu a predkladaného materiálu vstupuje celý subjekt s účtovnou hodnotou majetku 377 815 tis. Sk, so spôsobom privatizácie priamy predaj záujemcovi vybranému vo výberovom konaní.

Ministerstvo hospodárstva Slovenskej republiky vo svojom stanovisku č.1787/2002-1000-010 zo dňa 11.06.2002 odporúča realizovať privatizáciu príspevkovej organizácie VÚZ - Výskumný ústav zváračský so sídlom v Bratislave formou priameho predaja majetku na základe výberového konania s podmienkou zachovania predmetu činnosti - základného a aplikovaného výskumu a vývoja technológií zvárania a oblastí s nimi súvisiacimi, najmenej po dobu 10 rokov. V stanovisku sa ďalej uvádza, že súčasne stráca platnosť stanovisko zakladateľa č. 932/2001-1000-010 zo dňa 28.02.2001, doplnené stanoviskom č. 4250/2001-1000-010 zo dňa 08.10.2001 a zmena stanoviska č. j. 377/2002-1000-010 zo dňa 29.01.2002.

Protimonopolný úrad Slovenskej republiky vo svojom stanovisku č. 3646/P/89/PMÚ SR/2001 zo dňa 12.07.2002 uvádza, že k privatizačnému projektu príspevkovej organizácie VÚZ-Výskumný ústav zváračský Bratislava nemá pripomienky.
3.   Podnety
MSPNM SR eviduje nasledovné podnety so záujmom o účasť v privatizácii príspevkovej organizácie:
1.	TOW engineering  s.r.o., Račianska 71, 831 02 Bratislava, Ing. Ladislav Bujna riaditeľ, dňa 14.08.2000, privatizácia VÚZ, príp. časti, ktorú spoločnosť užíva od r.1995, 
2	Prvá zváračská, a.s., Račianská 71, 832 59 Bratislava, doc.Ing. Koloman Ulrich, PhD., dňa 18.08.2000, kúpa 100 % .akcií spoločnosti Výskumný ústav zváračský a.s., 
3.	AGI Slovensko, s.r.o., Panenská 7, 811 03 Bratislava, Mgr. Karol Schlosser, mandatár za spoločnosť AGI, dňa 23.10.2000, kúpa 100 % akcií  spoločnosti Výskumný ústav zváračský a.s., 
4.	Výskumný ústav zváračský, Útvar Fyzikálnej metalurgie a numerických metód, Račianska 71, 832 59 Bratislava, Ing. Juraj Balak, dňa 02.11.2000, vyčlenenie  Útvaru Fyzikálnej metalurgie a numerických metód z transformácie VÚZ na akciovú spoločnosť a prechod pracoviska do rezortu Ministerstva školstva SR, príp. privatizácia laboratórneho vybavenia a priestorov tohto pracoviska,
5.	Slovenské energetické strojárne a.s., Továrenská 210 , 935 28 Tlmače, Ing. Vladimír Haško, CSc., generálny riaditeľ, dňa 27.02.2001, privatizácia VÚZ,
6.	SLOVREAL, spol. s r.o., Račianska 71, 832 49 Bratislava, Michal Borguľa, dňa 06.06.2002, privatizácia VÚZ,
7.	Slovenský živnostenský zväz, Nevädzová 5, 821 01 Bratislava, Anton Buben, prezident SŽZ, zo dňa 25.09.2000, 
8.	Združenie priemyselných zväzov SR, Drieňová 24, 826 03 Bratislava, Jozef Uhrík, prezident ZPZ SR, zo dňa 27.09.2000, privatizácia VÚZ 

Trhové ohodnotenie na privatizáciu majetku bolo predložené a je vypracované ekonomickou poradenskou agentúrou EPA, s.r.o., Šášovská 12, 851 06 Bratislava k 31.12.2001:
	Substančná hodnota	723 321 tis. Sk
	Podnikateľská hodnota	  88 193 tis. Sk
	
4.  Postup posudzovania privatizačného projektu
Základný privatizačný projekt bol predložený na MSPNM zriaďovateľom Ministerstvom hospodárstva SR dňa 28.02.2001. a je spracovaný v súlade so stanoviskom zriaďovateľa. Na MSPNM SR bol prerokovaný v pracovnej komisii dňa 25.07.2002 s odporúčaním privatizovať majetok príspevkovej organizácie priamym predajom záujemcovi, ktorý bude vybraný vo výberovom konaní. 
MSPNM SR listami zo dňa 26.07.2002 oslovilo známych záujemcov o privatizovaný majetok so žiadosťou o doplnenie podnetu v termíne do 13.08.2002. V stanovenom termíne predložili dodatky 4 záujemcovia:
1.	TOW engineering  s.r.o., Račianska 71, 831 02 Bratislava,
2.	SLOVREAL, spol. s r.o., Račianska 71, 832 49 Bratislava
3.	Priemyselný inštitút SR, Drieňová 24, 826 03 Bratislava
4.	PRVÁ ZVÁRAČSKÁ, a.s., Račianska 71, 832 59 Bratislava
Komisia pre výber nadobúdateľa privatizovaného majetku dňa 13.08.2002, 19.08.2002 a 20.08.2002 posúdila predložené návrhy z hľadiska splnenia požadovaných kritérií pre výber nadobúdateľa privatizovaného majetku s nasledovným vyhodnotením predloženej ponuky:
Spoločnosť TOW engineering  s.r.o., Račianska 71, 831 02 Bratislava predložila ponuku na kúpu časti areálu VÚZ-Výskumného ústavu zváračského so sídlom v Bratislave a časti investičného majetku, ktorú má v prenájme a navrhla ako ďalšiu podmienku predaja (Výskumného ústavu zváračského ako celku ľubovolnému nadobúdateľovi) uzatvorenie kúpnej zmluvy na uvedenú časť areálu v prospech spoločnosti TOW engineering s.r.o., pri zachovaní kúpnej ceny do 10 % z celkovej schválenej kúpnej ceny za predmet privatizácie. Nepredložila výpis z obchodného registra ani doklad preukazujúci finančné krytie kúpnej ceny. Záujemca obchodná spoločnosť TOW engineering s.r.o., Račianska 71, 831 02 Bratislava nesplnil podmienky výberového konania.

Spoločnosť SLOVREAL, s.r.o. vznikla v roku 1997 a jej jediným spoločníkom a zároveň konateľom je Michal Borguľa. Do roku 2000 vyvíjala minimálne podnikateľské aktivity. Spoločnosť vo februári 2002 odkúpila v rámci privatizácie od FNM SR Výskumný ústav hutníckej keramiky, ktorý sa nachádza v susedstve Výskumného ústavu zváračského (ďalej VÚZ). Spoločnosť ponúkla zo všetkých záujemcov najvyššiu cenovú ponuku a to vo výške 130 mil. Sk. Finančné krytie ponuky je vo forme Zmluvy o budúcej zmluve o uzatvorení Zmluvy o účelovom úvere, ktorej predmetom bude poskytnutie peňažných prostriedkov u uvedenej výške. Zmluva je uzatvorená medzi Československou obchodnou bankou, a.s., regionálna pobočka pre korporátnu klientelu Košice a spoločnosťou SLOVREAL, s.r.o.. Podnikateľský zámer, ktorý predložil záujemca je veľmi stručný v podobe 4 zámerov:
-	„pokračovanie činnosti VÚZ s cieľom zefektívniť hospodárske výsledky z výskumnej činnosti,
-	kusová a malotonážna výroba,
-	zlepšenie a upevnenie medzinárodného postavenia a spolupráce so zahraničnými subjektami,
-	prenájom všetkých priestorov, ktoré nie sú priamo potrebné pre účely vykonávania výskumných činností (približne 65 % z celkovej rozlohy VÚZ).

PRVÁ ZVÁRAČSKÁ, a.s. vznikla v roku 2001. Založil ju manažment a časť zamestnancov VÚZ za účelom účasti v privatizácii tohto ústavu. Dňa 6.6.2001 bolo základné imanie spoločnosti zvýšené z 1 mil. Sk na 3,040 mil. Sk, pričom 65,8%-ný podiel na základnom imaní spoločnosti získal STERLING STOCK INVESTMENT Ltd. Spoločnosť je podľa údajov uvedených v ponuke „súkromná spoločnosť zapísaná v obchodnom registri Spojeného kráľovstva Veľkej Británie a Severného Írska dňa 14.12.2000 pod číslom 4127827. Jej investície smerujú do novobudovaných technologických komplexov s výstupom pre JE Mochovce, Elektráreň Vojany, VUJE, a.s. Trnava a iné.“
Dňa 11.07.2002 na valnom zhromaždení Prvej zváračskej, a.s. došlo k podstatným zmenám vo vedení spoločnosti. Odstúpili všetci doterajší členovia predstavenstva a člen dozornej rady Koloman Ulrich a novými členmi sa stali Ing. Miroslav Kratochvíl, Ing. Alžbeta Němcová, Helena Hladíková a Ing. Marta Vávrová.
Záujemca PRVÁ ZVÁRAČSKÁ, a.s. predložil návrh na kúpnu cenu vo výške 102 mil. Sk., ktorá je vinkulovaná na  účte v HVB Bank Slovakia spoločnosti M+S, s.r.o. Krátka 1 Bratislava a ktorá je určená na zabezpečenie účasti spoločnosti Prvá zváračská, a.s. na výberovom konaní pre privatizáciu VÚZ. V svojej ponuke uvádza, že formou investícií v rokoch 2003-2011 chce záujemca použiť prostriedky vo výške 265 mil. Sk a na podporu spolupráce s vysokými školami v oblasti výskumu a vzdelávania a založenie neziskovej organizácie 11 mil. Sk.
Podľa predloženého podnikateľského zámeru zacieli záujemca svoje aktivity do nasledovných oblastí:
-	pokračovať v doterajšej činnosti VÚZ, ktorá bude zameraná na výskumnú, výrobnú, certifikačnú, vzdelávaciu a normalizačnú činnosť,
-	rozšíriť súčasné podnikateľské aktivity o nové aktivity v jednotlivých odborných oblastiach a o poradenské činnosti v oblasti strojárenstva a elektrotechniky, obchodnú, sprostredkovateľskú a servisnú činnosť v oblastiach odborne blízkych činností VÚZ,
-	zapojiť sa do medzinárodných programov koordinovaných Európskou úniou (6.RP),
-	založiť neziskovú organizáciu a jej prostredníctvom zastupovať SR vo všetkých medzinárodných organizáciách, ktoré vyžadujú štatút neziskovej organizácie.
Podrobnejšie sú podnikateľské aktivity uvedené v prílohe. Na pokrytie finančných nárokov jednotlivých podnikateľských aktivít predložil záujemca Zmluvu o finančnom zabezpečení uzatvorenú medzi investorom (STERLING STOCK INVESTMENT LTD, Athene House, , The Broadway, London NW7 3TB UK) zastúpená STERLING STOCK INVESTMENT SLOVAKIA, k.s. Štefánikova 26 Nitra, zástupca komplementára Mgr. Karol Schlosser a objednávateľom Prvou zváračskou, a.s. 

PRIEMYSELNÝ INŠTITÚT SR je združenie právnických osôb, a to: Združenie priemyselných zväzov SR, Slovenská obchodná a priemyselná komora, Slovenský živnostenský zväz, Slovenská technická univerzita Bratislava, Žilinská univerzita, Trenčianska univerzita, Technická univerzita Košice. V mene združenia sú oprávnení konať Jozef Uhrík a Štefan Lednár. 
Záujemca Priemyselný inštitút SR predložil návrh kúpnej ceny 20 mil. Sk a v horizonte ďalších piatich rokov  má zámer vložiť investičné prostriedky do VÚZ v hodnote 100 mil. Sk. Navrhovanú kúpnu cenu vo výške 20 mil. Sk má finančne krytú v podobe vinkulácie v ČSOB určenej pre Priemyselný inštitút SR na zaplatenie kúpnej ceny za sprivatizovaný majetok VÚZ Bratislava na účet Fondu národného majetku.
Priemyselný inštitút SR sa v svojom podnikateľskom zámere zaväzuje zachovať zamestnanosť a doterajšiu náplň a vedecko-výskumné a vzdelávacie zameranie VÚZ Bratislava. Podnikateľsko-ekonomické aktivity predpokladá zabezpečovať v nasledovných oblastiach:
-	realizáciou doterajšej vedecko-výskumnej činnnosti VÚZ Bratislava,
-	realizáciu doterajšej poloprevádzkovej a výrobnej činnosti VÚZ Bratislava,
-	realizáciou zmluvných záväzkov VÚZ Bratislava, ktoré prejdú zmluvne na nového majiteľa,
-	pokračovaním v plnení právoplatných zmlúv uzatvorených VÚZ Bratislava,
-	rozvojom zabezpečovania celého radu nových aktivít zameraných na kvalitatívnu zmenu doterajších činností VÚZ Bratislava v prospech zvýšenia jej vedecko-výskumného, vývojového a výrobného zamerania pri súbežnom zvýšení ekonomickej efektívnosti týchto činností. Osobitná pozornosť bude venovaná vytvoreniu národného technologického a Národného koordinačného a realizačného centra spolupráce priemyslu a štátnej správy pri zabezpečovaní vstupu SR do EU,
-	dobudovať výskumné zameranie VÚZ na rozvoj a podporu foriem prípravy na podnikanie, živnostníkov, malých a stredných podnikateľov a veľkých podnikov,
-	iniciovať rozvoj výskumu a vývoja ostatných priemyselných technológií, metrológie a priemyselnej normotvorby a ďalšie. Podrobnejšie sú zámery podnikateľského zámeru uvedené v prílohe.
Súbežne s vyššie uvedenými cieľmi záujemca predpokladá, že v areáli VÚZ by sa postupne vybudovalo sídlo Priemyselného inštitútu SR, Združenia priemyselných zväzov SR, Slovenského živnostenského zväzu a sídla sekretariátov ostatných priemyselných zväzov SR. Cieľom je vytvoriť komplexné stredisko priemyslu SR ako je to v ostatných priemyselne vyspelých štátoch Európy, vrátane stavu v susedných štátoch V4. Keďže doteraz sa v priebehu transformácie tento problém neriešil, vidí záujemca v tomto návrhu jednu z posledných možností usporiadať a vytvoriť podmienky pre kvalifikovanú prácu Priemyselného inštitútu SR tak vo vzťahu k vlastným členom, t.j. podnikateľským subjektom a univerzitám, ako aj v kooperačných vzťahoch s výkonnou a zákonodarnou mocou. 
Komisia pre výber nadobúdateľa privatizovaného majetku po posúdení predložených ponúk z hľadiska splnenia požadovaných kritérií odporučila ako budúceho nadobúdateľa privatizovaného majetku príspevkovej organizácie VÚZ-Výskumný ústav zváračský so sídlom v Bratislave priamym predajom organizáciu Priemyselný inštitút SR, Drieňová 24, 826 03 Bratislava.
Pri svojom odporúčaní vychádzala komisia z nasledovných skutočností:
Záujemca obchodná spoločnosť Priemyselný inštitút SR, Drieňová 24, 826 03 Bratislava splnil všetky podmienky výberového konania. Navrhol za nadobudnutie predmetnej príspevkovej organizácie kúpnu cenu vo výške 20 000 000,- Sk a investície vo výške 100 000 tis. Sk na obnovu a rekonštrukciu prístrojov, zariadení a nehnuteľností v priebehu piatich rokov a zaviazal sa zvýšiť počet zamestnancov do r. 2008 o 60 nových pracovných miest. Záujemca je slovenským subjektom a predložil odborne spracovaný a reálny podnikateľský zámer a zaväzuje sa zachovať pôvodný predmet činnosti privatizovaného subjektu, t.j. základný a aplikovaný výskum a vývoj technológií zvárania a oblastí s nimi súvisiacimi najmenej po dobu 10 rokov a a zabezpečí rozvoj radu nových aktivít zameraných na kvalitatívnu zmenu doterajších činností. Osobitnú pozornosť bude venovať vytvoreniu Národného technologického a Národného koordinačného a realizačného centra spolupráce priemyslu a štátnej správy pri zabezpečovaní vstupu SR do EÚ. Vo svojom zámere deklaruje ďalší rozvoj predmetného priemyselného odvetvia, ako aj vedecko-výskumných a ekonomických aktivít orientovaných na skvalitňovanie podnikateľského prostredia a profiláciu hospodárskej a priemyselnej politiky, vrátane malého a stredného podnikania. Komisia pri posudzovaní ponuky záujemcu SLOVREAL, s.r.o. považovala za slabú stránku samotnú spoločnosť, kde jej skúsenosti nie sú zárukou zabezpečenia ďalšieho prosperovania privatizovanej vedecko-výskumnej inštitúcie aj napriek tomu, že predložila najvyšší návrh kúpnej ceny. Pri posudzovaní ponuky záujemcu PRVÁ ZVÁRAČSKÁ, a.s. komisia za problematickú považovala nejasnú a netransparentnú akcionársku štruktúru spoločnosti. Komisia pri svojom odporúčaní organizácie Priemyselný inštitút SR ako nadobúdateľa privatizovaného majetku za rozhodujúci považovala podnikateľský zámer a z neho vyplývajúce aktivity  celospoločenského významu pre rozvoj priemyslu a výskumu v podmienkach Slovenskej republiky.

Z á v e r
Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii príspevkovej organizácie VÚZ-Výskumný ústav zváračský so sídlom v Bratislave priamym predajom spoločnosti Priemyselný inštitút SR, Drieňová 24, 826 03 Bratislava.